google/wiki40b huggingface dataset:
Johnny Torrio

Bakgrunn

'Giovanni Torrios far døde da  gutten var to år gammel, og moren utvandret så med ham til New York City. Der vokste han opp i slumområdene på Lower East Side på Manhattan. Hans første arbeidde var som bærer og løpegutt for stefarens matvareforretning, der det det også var uvlovlig salg av øl og hjemmebrent. Senere ble Johnny utkaster for en bar.

Forbryterkarriere

Som tenåring ble Torrio leder av ungsomsbanden James Street Gang. Han sparte sammen nok penger til å kunne åpne en biljardbar for gruppen, og herfra utviklet det seg illegale aktiviteter som gambling og lånehaivirksomhet. Hans forretningssans ble lagt merke til av Paolo Vaccarelli alias Paul Kelly, leder av Five Points Gang.
Torrios kriminelle løpebane fikk ny fart som medlem av Five Points i New York City. 
Omkring år 1909 flyttet han til Chicago for å arbeide for sin onkel «Big Jim» Colosimo, som var mafiaboss. Den 1. mai 1920 ble Big Jim myrdet, trolig av en Frankie Yale på oppdrag for Torrio. Etter Big Jims død tok Torrio over dennes kriminelle imperium.
Torrio kjente Al Capone allerede fra tiden i Five Points i New York. Omkring 1920 flyttet Capone til Chicago for å jobbe for Torrio, og med tiden ble han Torrios nærmeste mann. Etter å ha blitt utsatt for et mordforsøk i 1925 forlot Torrio Chicago, og overdro makten over sitt imperium til Al Capone. Han emigrerte så med sin kone og sin mor til Italia.
«Papa Johnny» vendte tilbake til USA i 1930-årene for å vitne i Capone-rettssaken. Han ble rådgiver for forbrytere som Lucky Luciano i New York City og anbefalte oppbyggingen av et overregionalt forbrytesyndikatet for slik å unngå å spille krefter på stadige blodige konflikter mellom mindre bander. Hans idé ble godt tatt imot, idet han i miljøet ble anerkjent som «Elder statesman» og «consigliere». Da Luciano satte konsetet ut i livet tilkom dermed National Crime Syndicate. 
Senere vendte Torrio tilbake til New York City for å bo i byen han var oppvokst i. Den 16. mars 1957 fikk han hjerteinfarkt under et frisørbesøk og døde etter noen timer.
Europa-park

Europa-Park er den mest populære fornøyelsesparken i Tyskland. Med godt over 4 millioner besøkende i 2009, er parken den mest populære sesongbestemte fornøyelsesparken i verden og kun Disneyland i Paris (som er åpen året rundt) er større i Europa. Parken brant den 26. mai 2018. Under brannen ble delen av Norge totalskadet.

Plassering

Europa-Park ligger i Rust mellom Freiburg og Strasbourg. Parken er vanligvis åpen fra påske fram til begynnelsen av november (sommersesong) og begynnelsen av desember til den andre uken i januar (vintersesong).

Inndeling av parken

Parken er delt inn i femten forskjellige områder, hovedsakelig oppkalt etter europeiske land eller regioner. Parkens maskott er en grå mus som heter "Euromouse", det er også andre figurer som er "live" i parken. Norge er med i den skandinaviske-avdelingen med flere vannattraksjoner og en norsk stavkirke.
Løsetstova

Løsetstova er en lang tømmerbygning på Stordal bygdetun i Stordal kommune. Like ved ligger Stordal gamle kirke også kalt rosekirken på grunn av den rike rosemalingen i tak og på vegger.
Grunnflaten er 131 m² om en regner med en svalgang på baksiden av bygningen. Huset har en liten kjeller og to loft, ett i hver ende.
Alderen på bygningen er ukjent. Opprinnelig stod huset på gården Løset, hvor det var bolighus for familien Martin Løset helt fram til 1943. Huset ble tatt ned i 1971 og lagret. I 1987 ble det satt opp på Stordal bygdetun hvor det står i dag. Stedet er åpent for omvisning noen måneder hver sommer.
Irlands sentralbank

Målsettinger

Siden Irland er medlem av EU, er også sentralbanken medlem av ESSB – Det europeiske systemet av sentralbanker og Eurosamarbeidet. På denne måten har banken innflytelse på pengepolitikken og den økonomiske politikken både i Irland og i EU.
Hovedmålet for sentralbanken er, i likhet med EU for øvrig, en stabil inflasjon på ca. 2%.

Sentralbanksjef

Sentralbanksjef er pr mai 2016 Philip R. Lane. Han overtok etter Patrick Honohan i november 2015.
Ladoeiro

Ladoeiro er et freguesia (sogn) i kommunen Idanha-a-Nova i det portugisiske distriktet Castelo Branco.
Dallas (TV-serie)

Handling

En av de karakterer i Dallas som serien ble berømt for var J.R. Ewing, den alltid intrigefulle sønnen i familien Ewing som aldri lar en sjanse å gå fra seg for å gjøre livet surt for sine fiender. Oljeindustrien er en tøff bransje og en av konkurrentene er J.R.s svigerinnes bror Cliff Barnes. J.R. er gift med den etterhvert så alkoholiserte Sue Ellen.
Serien kretset alltid rundt familien Ewing, men i løpet av sesongene kom den mer og mer til å fokusere på J.R. og hans mange intriger innen familien og oljeindustrien. I løpet av serien rekker J.R. å gjøre det meste, alt fra å starte en mindre krig i Midtøsten for å presse opp prisene på amerikansk olje, nedbryte sin kone Sue Ellen til et alkoholisert vrak, drive Cliff til flere selvmordsforsøk, bli fengslet i sørstatene for utroskap mot sin fremtidige kone Cally Harper (Ewing), til å mer eller mindre skremme bort de fleste i Ewing-familien fra Southfork.

Ny serie

I 2012 gjenoppsto serien i en fornyet format på TNT. Mange av de gamle skuespillerne var også med, men serien handlet mest om neste generasjon. Den ble avsluttet i 2014. Serien hadde en del seere i starten, men i løpet av andre og tredje sesong falt tallene en del.
I Norge sendt TV 2 deler av serien.
Kathrine Hansson

Medaljer og internasjonal deltakelse

Hun har 20 NM-gull i turn, 12 NM-sølv, 6 NM-bronse, tre gull, ett sølv og en bronse i nordisk mesterskap i turn, ett gull, ett sølv og en bronse i nordeuropeisk mesterskap i turn og ett EM i teamgym. Hun har deltatt i fem EM, fire VM og to universiader.
Callicolaspis

Utseende

Middelsstore, avlangt ovale, skinnende metallisk fargede bladbiller med gulrøde bein. Antennene er tynne og noe over halvparten så lange som kroppen. Oversiden er grovt og ujevnt punktert. Pronotum er litt uregelmessig firkantet. Dekkvingene er noe hvelvede, grovt punkterte, punktene danner ujevne, doble rader. Beina er ganske lange og kraftige.

Levevis

Både larvene og de voksne (imago) er planteetere som lever på trær og busker i skog.

Utbredelse

Slekten er utbredt i Mellom- og Sør-Amerika, i alle fall i Ecuador og Bolivia.
Cheilosia gigantea

Utseende

En middelsstor (7-12 mm), helsvart blomsterflue, en forholdsvis stor Cheilosia-art. Fasettøynene har korte, lyse hår. Kroppen er litt matt svart, med mest gulaktige hår. Beina er svarte. Vingene er litt grått røykfargede.

Levevis

Denne arten påtreffes helst på fuktige enger og beitemarker. Larvene utvikler seg trolig på høymoler. De voksne fluene flyr i mai-juli.

Utbredelse

Arten er utbredt i nesten hele det nordlige Palearktis, også over hele Norge.
Oscar Albert Johnsen

Biografi

Johnsen var student fra 1896, tok graden cand. mag. i 1898 og ble dr. philos. i 1906 med avhandlingen De norske stænder. I 1906–07 studerte han med statsstipend i København, Paris og Berlin. Senere foretok han en rekke studiereiser til utlandet, bl. a. til England, Tyskland og Baltikum. Han var professor i historie ved Universitetet i Oslo fra 1913 til 1945.
Oscar A. Johnsen og Halvdan Koht påvirket norsk historieskriving på 1900-tallet ved sine synspunkter om at det ikke var en statsrettslig likestilling mellom Danmark og Norge etter innføringen av eneveldet i 1660.
Sammen med lærerne Lorens Berg fra Andebu og Jakob Aaland fra Nordfjord, samt professor Edvard Bull d.e., var Johnsen sentral i den nye lokalhistoriske bevegelsen som oppstod etter unionsoppløsningen. Dette ledet til opprettelsen av Landslaget for bygde- og byhistorie i 1920, der Johsen satt som formann fra starten og helt frem til 1945. Johnsen, Berg og Aaland hadde et tett samarbeid og satte standarden for den moderne bygdeboka.
De orienterte seg ut fra historiefaget og studerte livet innen et lite lokalsamfunn, der de bygde på kildekritiske undersøkelser i lokale og nasjonale arkiv.
Under krigen var den nasjonalkonservative Johnsen leder for det nyopprettede Institutt for middelaldertekster. Instituttet fikk ingen særlig støtte fra tyskerne, men Nasjonal Samling var svært interessert. Johnsen ble anklaget for å ha samarbeidet for sterkt med det nazistiske departementet.
Johnsen var redaktør av tidsskriftet Heimen 1922–45 og redaktør av Vestfoldminne 1924-32. Han var innehaver av den svenske Nordstjerneordenen.
Han ble i 1901 gift med Anna Evie Tollefsen (1877–1944), datter av Even Tollefsen, oppfinneren av tankskipet. De hadde fire barn, hvorav den yngste var historikeren Arne Odd Johnsen.
Laban Lickers

Laban Lickers er en musikk og humorgruppe hovedsakelig bestående av Kristoffer Olsen og Anders Lassen fra Porsgrunn i Telemark. I perioden 2003–2005 hadde gruppen regelmessige sendinger på diverse norske Internett-radioer (blant annet Nordic Radio og Radio Toxic), og hadde i perioder kanalenes høyeste lyttertall. Absurd humor og parodier på både ekte og fiktive radioskikkelser var gjennomgående i sendingene, og deres mer eller mindre direktesendte tulletelefoner ble veldig populære. Som band laget Laban Lickers en del sanger, som ofte stod i sammenheng med eller spilte på interne konsepter fra nettradio-sendingene. Mest populære ble låtene «Dampveivals», «Vask mine nakne ben» og «Åtte vrange og en klapperslange». Ingen av låtene eller albumene deres har blitt gitt ut, men er tilgjengelig for gratis nedlasting på Internett.
Lepanus

Levevis

Artene lever på bakken i fuktige skoger, trolig av gjødsel.

Utbredelse

Slekten er utbredt i Australia.
Akiptera

Utseende

Middelsstore, slanke, brokete fargede trebukker. Pronotum er forholdsvis lite, dekkvingene lange og smale og nokså tynne, dekker ikke hele bakkroppen.

Utbredelse

Slekten er utbredt i Australia.
Kosmografi

Kosmografi er vitenskapen som kartlegger de generelle egenskapene til kosmos eller universet, og beskriver både himmel og jord, men uten å gripe inn i geografi eller astronomi. Verket ʿAjā'ib al-makhlūqāt wa gharā'ib al-mawjūdāt av den arabiske fysikeren Zakariya al-Qazwini anses å være et tidlig verk innen kosmografien.
Tradisjonell hinduistisk, buddhistisk og jainistisk kosmografi skjematiserer et univers sentrert rundt Mount Meru omgitt av elver, kontinenter og hav. Disse kosmografiene postulerer et univers som gjentatt blir skapt og ødelagt over enormt lange tidssykluser.
Innen astrofysikken har begrepet «kosmografi» begynt å bli brukt for å beskrive forsøk på å fastslå den storskala geometrien og kinematikken til det observerbare universet, uavhengig av noen spesifikk kosmologisk teori eller modell.
US Open 1984 (tennis)

US Open 1984. US Open er en Grand Slam-turnering i tennis. US Open i 1984 ble arrangert i perioden 28. august til 9. september i Flushing Meadows i bydelen Queens i New York. John McEnroe beseiret Ivan Lendl i herrefinalen i single og Martina Navrátilová vant damefinalen over Chris Evert Lloyd. Navratilova vant også damedoublen sammen med Pam Shriver.
Bryting under Middelhavslekene 1967

Bryting under Middelhavslekene 1967. Bryting var en av flere sporter under de  femte middelhavslekene ble arrangert i Tunis i Tunisia i perioden 8. til 17. september 1967. Det var femte gangen som bryting var med på programmet under Middelhavslekene. Det ble konkurrert i åtte vektklasser i fristil og i åtte vektklasser i gresk-romersk stil, kun for menn. Tyrkia ble beste nasjon med ni gullmedaljer foran Jugoslavia, Hellas og Frankrike alle med to hver.
Central Division (NHL)

Central Division var en av seks divisjoner i den nordamerikanske ishockeyligaen National Hockey League (NHL) hvor den sammen med Northwest og Pacific Division utgjorde Western Conference. Etter omstruktureringen av NHL sommeren 2013 med overgang til fire divisjoner, ble navnet beholdt, man satt sammen av noen andre lag.
Hjartøysundet

Hjartøysundet er et om lag 2,8 kilometer langt sund øst for Bodø by i Nordland. Sundet skiller Store Hjartøya i nordvest og Lille Hjartøya i sørøst med Landegodefjorden i nord og Svartoksleia i sør.
I forbindelse med planene om et mulig nytt havneområde på Lille Hjartøya, og en eventuell bro- eller moloforbindelse over Nyholmsundet, er det muligheter for at Hjartøysundet i fremtiden i stor grad kan bli brukt av skiptrafikken til og fra Bodø havn.
Hard Rock Café Paris

Bilder

Klikk på bildene for større versjoner.
Produksjon (informatikk)

En produksjon eller en produksjonsregel er innenfor informatikken betegnelsen på en omskrivingsregel som spesifiserer at et symbol kan erstattes rekursivt ved å generere en ny symbolsekvens. Et endelig sett med produksjoner P er hovedkomponenten i spesifikasjonen av en formell grammatikk, og spesielt en generativ grammatikk. Den andre komponenten er et endelig sett med N ikke-terminale symboler, et endelig sett med \Sigma terminale symboler, kjent som et alfabet, som er disjunkt fra N og et eget symbol S \in N som er startsymbolet.
Phanus

Utseende

Middelsstore (vingespenn ca. 35-40 millimeter), slanke smygere. Vingene er brune med store, delvis gjennomsiktige felter.

Utbredelse

Artene er utbredt i Sør- og Mellom-Amerika, fra Mexico i nord til det sørlige Brasil (Santa Catarina) i sør.
Strålekart

Strålekart ble utviklet i tidsrommet 1902-12 av senere oberst og kommandant på Oscarsborg, Birger Eriksen. En stift på avstandsmåleren, orografen, avsatte målets posisjon direkte i kartet. Med stråler inntegnet i kartet ut fra den aktuelle kanon og med avstandssirkler kunne operatøren angi kanonens peiling og avstand til målet.
Orografen kunne derved plasseres i en gunstig sikteposisjon, om nødvendig langt fra batteriet, og ga mulighet for indirekte skyting.
Alt er relativt

Handling

En professor befinner seg på hotellrommet sitt i New York etter å ha holdt et foredrag i 1953. Der får han uventet besøk av en skuespillerinne. Senere dukker også hennes eksmann – en ballspiller – og en senator opp. De fire blir aldri identifisert med navn, men har en slående likhet til Albert Einstein, Marilyn Monroe, Joe DiMaggio og Joseph McCarthy.
Kvass

Kvass er et musikkalbum med Kampfar, utgitt i 2006.
27. desember

Navnedag

Narve, Natalie
Laramie River

Laramie River er en omkring 450 kilometer lang elv i de amerikanske delstatene Colorado og Wyoming. Elven er sideelv til North Platte River. Laramie River er oppkalt etter pelsjegeren Jacques La Ramée som utforsket området i begynnelsen av 1800-tallet.
Elven har sin kilde i Roosevelt National Forest i Front Range, i vestre Larimer County i nordre Colorado. Herifra renner den nordover inn i Wyoming på Medicine Bow Mountains' østre side. Den passerer Jelm og Wood's Landing og derifra til nordøst ut fra fjellene omkring 35 kilometer sørvest om byen Laramie. Den fortsetter nordover gjennom Laramie og flyter deretter sammen med Little Laramie River på Laramie Plains og fortsetter gjennom Wheatlandreservoaret. Her flyter den videre til nordøst gjennom Laramie Mountains og renner straks utenfor Wheatland sammen med først North Laramie River og deretter Chugwater Creek. Den renner til slutt sammen med North Platte River ved byen Fort Laramie.
I Colorado forsyner elven også Cache La Poudre River med vann via Laramie–Poudre-tunnelen. Den omkring 3 kilometer lange tunnelen ble ferdigstilt for kunstig bevanning i 1911.
Navnegivende trapper La Ramée satte beverfeller i elven, og døde der i 1821. Om han ble drept av en bførn ellre drept av indianere er vanskelig å vite; det er ikke en gang uomstridt om liket hans virkelig ble funnet.
Byåsen Idrettslag

Byåsen Idrettslag (stiftet 30. oktober 1921) er en idrettsforening fra Byåsen i Trondheim. Opprinnelig var skiidretten den dominerende aktiviteten i idrettslaget, som nå har rundt 2000 medlemmer, men er nå basert på åtte avdelinger som blant annet allidrett, fotball, friidrett, håndball, orientering, ski, sykkel, trim og teater. I både eldre og moderne tid er kvinnehåndballaget det mest markante fra Byåsen Idrettslag, men også langrennsløperne Tor-Arne Hetland, Kristin Mürer Stemland, Lars Berger og Johannes Høsflot Klæbo, skihopperen Tommy Ingebrigtsen samt kombinertløperne Magnus Moan og Petter Tande går for klubben.

Håndball

Kvinnehåndballaget har vunnet Eliteserien fem ganger; 1987, 1988, 1990, 1996 og 1998.
Irritabel tarm

Irritabel tarm (IBS) (av eng. irritable bowel syndrome) er et samlebegrep for udefinerte plager og lidelser i fordøyelseskanalen, som vanskelig lar seg diagnostisere nøyaktig. Det er altså ikke en definert sykdom, men et syndrom. Det er ganske nylig oppdaget at en variant av IBS kan ha sammenheng med migrene og tensjonshodepine. Dessuten er det oppdaget en spesielt smertefull variant kalt klasemage, som kan ha sammenheng med klasehodepine og andre trigeminal-autonome hodepiner.

Prevalens

Man regner med en prevalens på omkring 10 % i befolkningen, men det finnes ikke eksakte tall. Mange oppsøker nemlig ikke lege med plagene sine. Noen følger den såkalte FODMAP (av fermenterbare oligosakkarider, disakkarider, monosakkarider og polyoler) dietten, som utelukker en del kortkjedede karbohydrater. Det er grunn til å tro at tarmen kan ha manglende evne til å prosessere denne typen karbohydrater, og at det kan være en del av årsaken til smertene. Ved å kutte ut en del matvarer fra kostholdet kan symptomene bli mer eller mindre borte for mange, men ikke alle.

Klasemage

Klasemage (av eng. cluster belly) er en meget sjelden variant av IBS med svært intense magesmerter, som følger av spasmer i tynntarmen. Lidelsen har også blitt kalt intestinal hypermotilitessyndrom. Når spasmene opptrer avsnøres tarmen, omtrent som under tarmslyng. Lidelsen har fått navnet klasemage, fordi den opptrer i klaser (klynger) og har sammenheng med hypothalamus (dag- og nattrytmene) gjennom nervus vagus (den tiende hjernenerven, som også kalles innvollsnerven og vagusnerven), på en lignende måte som klasehodepine.
Edwin O. Reischauer

Liv og virke

Under studiet ved Harvard University var han elev til professor Serge Elisséeff som var den første vestlige som ble uteksaminert fra University of Tokyo.
Reischauer mente at skriftspråket Hangul var «kanskje det mest vitenskapelige skriftsystem i vanlig bruk uansett språk». Sammen med George M. McCune utviklet han McCune-Reischauer, som oversetter koreanske tegn til latinske bokstaver.
Reischauer var direktør for Harvard-Yenching og president for instituttets Department of Far Eastern Languages. Han grunnla Harvarduniversitetets Japaninstitutt, som i 1985 til hans ære fikk det nye navnet Edwin O. Reischauer Institute of Japanese Studies.
Under andre verdenskrig arbeidet Reischauer som ekspert i japansk språk for den amerikanske hæren. Han sa selv etter krigen at han hadde bidratt til at Kyoto ikke ble utsatt for atombomba.
Mens han var ambassadør i Japan, ble han i 1964 knivstukket av en mentalt forstyrret ungdom. Han fikk blodoverføring, men samtidig hepatitt og klarte aldri å bli helt frisk etter dette. Han døde som en følge av komplikasjoner etter 25 år.
Würzburg

Historie

Byen var allerede på 600-tallet del av et hertugdømme under merovingere, og omtales i 704 under navnet Vurteburch. Fra og med 700-tallet var byen underlagt de mektige katolske fyrstebiskopene som med hard hånd kontrollerte Würzburgs sterke handelsøkonomi og politiske dominans i distriktet. Mye av byens inntekter kom fra vinproduksjon og avgifter fra elvetrafikken på Main. Würzburg var gjennom århundrene gjenstand for flere militære stridigheter, og ble blant annet besatt av svenskene under tredveårskrigen. Først i 1802 ble byen sekularisert og underlagt Bayern.
16. mars 1945 ble Würzburg utsatt for et intenst britisk luftangrep. 225 Avro Lancaster bombefly utslettet nesten 90% av sentrum og 5000 mennesker omkom i en veldig ildstorm. Ødeleggelsene var så store at det en stund var snakk om å la ruinene forbli et monument over krigens redsler, og heller la Würzburg gjenoppstå som en helt ny by lenger nord. Gjennom nitid rekonstruksjonsarbeid har man siden lyktes i å gjenskape mesteparten av Würzburgs opprinnelige arkitektur, om enn ikke så konsekvent som i en del andre bombede tyske byer. Würzburg er i dag sete for det romersk-katolske Würzburg bispedømme, grunnlagt i 742, og et universitet, Julius-Maximilians-Universität. I 2004 feiret byen sitt 1300-årsjubileum.

Severdigheter

Det imponerende fyrstbiskopelige slottet Würzburg-residensen i barokkstil med tilhørende slottshager, har siden 1981 stått på UNESCOs liste over verdens kulturarv.
Byen er utgangspunkt for turistveien Den romantiske veien som ender i Füssen.
Havlíčkův Brod (distrikt)

Havlíčkův Brod (tsjekkisk: Okres Havlíčkův Brod) er et av fem distrikter (okres) i regionen Vysočina i Den tsjekkiske republikk. Distriktets hovedstad er Havlíčkův Brod.
Distriktet består av 120 kommuner, herav 8 bykommuner og 7 småbyer.
Distriktet har et areal på 1 264,95 km. Innbyggertallet var 94 891 i 2012.
Lushons plater

Lushons plater er en bok som ble skrevet av B. Andreas Bull-Hansen og utgitt for første gang i 2004. Den utgjør den første delen av trilogien om nattjegeren Evv Lushon.
Fra baksiden av boken: I år 2053 bryter tredje verdenskrig ut. Sivilisasjonen går under i et inferno av rasekriger og epidemier. De overlevende samler seg i primitive stammesamfunn og søker ly i undergrunnen. Støvstormer herjer, og Europa er forvandlet til en ødemark kalt Daulandet.
I ruinbyen Osh Lo møter vi nattjegeren Evv, den siste av klanens nattjegere.
NB8

Nordic-Baltic Eight eller NB8 er en regional samarbeidsorganisasjon mellom landene Danmark, Estland, Finland, Island, Latvia, Litauen, Norge og Sverige. Organisasjonen holder regelmessige møter mellom de baltiske og nordiske lands statministre, utenriksministre og embedsmenn såvel som med eksperter innenfor regionale og internasjonale emner.
Stortingsvalget 2009 i Hedmark

Stortingsvalget 2009 i Hedmark ble avholdt 14. september 2009, og var Hedmark fylkes del av Stortingsvalget 2009. Det skulle velges åtte mandater til Stortinget. Mandatfordelingen ble fire til Arbeiderpartiet og ett hver til Senterpartiet, Fremskrittspartiet, Høyre og SV. Det var samme mandatfordeling som ved forrige stortingsvalg. Mandatet til SV var et utjevningsmandat.
Stokka (Stavanger)

Stokka er et delområde i Eiganes og Våland bydel i Stavanger kommune i Rogaland fylke.
Delområdets areal er 3,06 km² og innbyggertallet i 2005 var 3599 personer. Stokka er inndelt i fire grunnkretser.
Den tredje verden

Den tredje verden, også kalt det globale Sør, er et begrep som brukes for å beskrive de fattige landene. Begrepet har sitt utspring i den vestlige verden under den kalde krigen, hvor den første verden ble brukt til å beskrive de vestlige kapitalistiske landene og den andre verden til å beskrive Østblokken. Den tredje verden utgjorde landene som hverken var alliert med Vesten eller Østblokken i den kalde krigens begynnelse.

Begrepets opphav og gjennomslag

Begrepet oppstod 1952 i Frankrike, i en artikkel av Alfred Sauvy i «France Observateur», som en slags parallell til le tiers état – «tredjestanden» – under den franske revolusjon 1789. I 1950-årene ble begrepet ofte benyttet i forbindelse med den første konferansen for alliansefrie stater i Bandung (1955), der en del land med India, Egypt og Jugoslavia i spissen tok sikte på å være en tredje verden – eller en tredje kraft – uavhengig av militæralliansene NATO og Warszawapakten. 
Søsteruttrykkene første og andre verden fikk egentlig aldri noen særlig utberedelse - utover som kontrastering når den tredje verden skulle forklares. Man talte i stedet om i-land eller vesten (den første verden), og østblokken, øststatene eller noen ganger de realsosialistiske stater (den andre verden). Det var den franske psykiater og forfatter Frantz Fanon som virkelig gav uttrykket tredje verden luft under vingene i sitt postkoloniale verk Les Damnés de la Terre (Jordens fordømte, 1961).
Siden murens fall har ikke begrepene første verden og andre verden vært brukt i utstrakt grad, mens den tredje verden er en alminnelig betegnelse på fattige land på den sørlige halvkule. Begrepet har dels blitt oppfattet som synonym med utviklingsland.
Mindre kjent er begrepet Den fjerde verden, men da det brukes, refererer det seg til urbefolkning – som indianere, eskimoer o.l.